May-Helen Molvær Grimstad (Kristelig Folkeparti), 2006-12-13:
Eg vil også takke komiteen for samarbeidet om denne budsjettramma. Det har vore eit intenst arbeid med mange nyttige innspel. Årets kulturbudsjett er i hovudsak eit godt framlegg, der mange kulturformål får ein auke. Kristeleg Folkeparti støttar hovudprofilen, men foreslår endringar på nokre punkt. Regjeringa foreslår å kutte ut ordninga med tilskott til lokale musikktiltak, LOK-ordninga. Denne ordninga har vore ei svært viktig kjelde til midlar for mange frivillige konsertarrangørar landet over. Sjølv om tilskotta relativt sett har vore små, har LOK-midlane dei fleste stader utløyst ytterlegare ressursar i form av midlar frå kommunar, sponsorar og billettinntekter. Dei frivillige organisasjonane på musikkområdet har signalisert ønske om å forvalte midlane. Eg er derfor skuffa over at Regjeringa ikkje lyttar til grasrota i denne saka, og saman med med dei andre opposisjonspartia foreslår Kristeleg Folkeparti å overføre LOK-midlane til Norsk musikkråd, Norsk jazzforum, Norsk Rockforbund og Norsk Folkemusikk- og Danselag i samarbeid med Landslaget for Spelemenn. Kristeleg Folkeparti meiner det er viktig å halde ved lag både talet på distriktsbokhandlar og breiddetilbodet i bokhandlane i distrikta. Mange distriktsbokhandlarar slit for å halde ved lag sjølve drifta og eit breitt boktilbod. Kristeleg Folkeparti ønskjer derfor ei forsøksordning med tilskott – eit såkalla breiddebidrag – til eit avgrensa tal bokhandlar i distrikta. Vi har derfor bedt Regjeringa vurdere eit slikt breiddebidrag for å hindre at distriktsbokhandlane forsvinn. Eit breiddebidrag vil bidra til at distriktsbokhandlane kan halde drifta ved lag, samt at kundane vil kunne nyte godt av eit breiare utval av litteratur i sin lokale bokhandel. Frivillige lag og organisasjonar gjer ein stor samfunnsinnsats og betyr mykje for livskvaliteten til mange menneske. Innsatsen frå lag og organisasjonar har også vore banebrytande i utviklinga av viktige institusjonar på fleire samfunnsområde, ikkje minst innan humanitær omsorg, velferd og kunnskapsformidling. Kristeleg Folkeparti styrkjer frivillig sektor og m.a. barn og unges kulturaktivitet på lokalt nivå med 7,9 mill. kr i sitt alternative statsbudsjett, i tillegg til å auke grensa for skattefrådrag for gåver til frivillige organisasjonar frå 12 000 til 15 000 kr. Bibliotekutgreiinga blei nyleg levert til statsråd Trond Giske. I utgreiinga blir det foreslått ei konsolidering av biblioteka. Vi har mange små bibliotek med avgrensa ressursar. Heile 244 av kommunane har eitt eller færre årsverk i biblioteket. Ressursmessig er folkebibliotek på botnnivå i Norden. Men også i dei minste kommunane er brukarane forskjellige når det gjeld interesser og behov. Biblioteka treng derfor brei kompetanse. I Bibliotekreform 2014 er det derfor foreslått at kommunane må samarbeide om einingar som bør ha minst seks årsverk. Samstundes må biblioteket bevarast som den lokale møteplassen. Det vonar eg at statsråden tek omsyn til. I stortingsmeldinga om arkiv, bibliotek og museum, som blei handsama for seks år sidan, blei det skissert ei tilskotsordning for bevaring av privatarkiv. Ei slik ordning må kome på plass snarast. Framtidas historieskriving må basere seg på anna enn kjelder frå stat, kommune og fylke. Museumsreforma legg til grunn ein monaleg auke i friske pengar kvart år. Det følgjer ikkje Regjeringa opp i budsjettet for 2007. Dette kan innebere at arbeidet med reforma blir ytterlegare forseinka. Kristeleg Folkeparti har foreslått å styrkje det nasjonale museumsnettverket med 5 mill. kr. Ein slik auke ville ha vore eit handslag til mange museum som slit med konsolidering. Musea har ei viktig rolle i samfunnsdebatten ved at dei tek opp både samfunnsmessige konfliktar og ubehagelege historier tilbake i tid. Døme på dette er baksida av den medaljen som heiter industriutvikling, dvs. miljøproblem i kjølvatnet av industrialismen, ikkje berre i form av naturøydeleggingar og forureining, men også uheldige sider ved arbeidsmiljøet, så som helseskade og arbeidsulykker. Det er også viktig å dokumentere kulturytringar og kulturtrekk knytte til våre nye landsmenn. Kulturell toleransetrening har vore brukt om den rolla musea kan spele på dette feltet. Kristeleg Folkeparti foreslo i sitt alternative budsjett og i finansinnstillinga å auke kultursatsinga med 19,4 mill. kr utover Regjeringa sitt budsjettforslag. I tillegg foreslår Kristeleg Folkeparti nokre mindre omdisponeringar innanfor rammeområde 3. Om Kristeleg Folkeparti hadde fått gjennomslag for sitt budsjettopplegg, ville ein fått både auka kulturramme og viktige omprioriteringar. Kristeleg Folkeparti har gjennom merknader vist til kva vi stod for i finansinnstillinga, samt forslag til omdisponeringar innanfor vedteken ramme. Vi har fått gjennomslag for auka satsing på Nynorsk kultursentrum og statstilskot til Protestfestivalen. Dette er vi svært glade for. Pengane vil gå til svært gode formål. Eg tek elles opp dei forslaga som Kristeleg Folkeparti har innstillinga, eller som vi er medforslagsstillarar til.